Finnairin lentomäärät jatkavat kasvuaan myös ensi talvikaudella 2018-2019, yhtiö kertoo. Kuva: SVEN HOPPE

Finnair kertoo kasvattavansa liikennettään tulevana talvikautena 2018–2019.

Yhtiö lisää kapasiteettia Kittilään, Ivaloon, Venäjälle ja Baltiaan. Lisäksi Finnairin keväällä 2018 aloittavat Stuttgartin ja Lissabonin reitit jatkavat kesän 2018 jälkeen ympärivuotisina reitteinä.

– Lisäämme yli 100 lentoa viikossa ensi talvikaudelle”, sanoo Finnairin kaupallinen johtaja Juha Järvinen yhtiön tiedotteessa.

Järvisen mukaan Kittilään ja Ivaloon lisätään lähes 30 000 matkustajapaikkaa tähän talveen verrattuna.

Lapin lentojen aikatauluja muutetaan lisäksi niin, että jatkoyhteyksien pitäisi parantua.

Finnair lentää talvella 2018-2019 Kittilään ja Ivaloon lisää suoria lentoja Helsingistä, kun aiempi päivittäinen kolmiolento muutetaan kahdeksi suoraksi lennoksi.

Finnair myös jatkaa suoria lentoja Lappiin Lontoon Gatwickistä, Pariisista ja Zürichista ensi talvikaudella.

Stuttgartiin ja Lissaboniin jatketaan kesäkauden jälkeenkin ympärivuotisia lentoja.

Koneet lentävät Stuttgartiin talvikaudella päivittäin ja Lissaboniin kolmesti viikossa. Finnairin uuteen kaukokohteeseen, Kiinan Nanjingiin lennetään kahdesti viikossa talvikaudella.

Lisäksi Finnair kertoo lisäävänsä matkustajakapasiteettia talvelle 2018-2019 myös Moskovaan, Pietariin, Riikaan ja Vilnaan.

Moskovaan ja Pietariin lennetään kolmesti päivässä, ja Riikaan ja Vilnaan Finnair lentää 19 viikkovuoroa.